मौत से पहले बोला- पुलिसवालों ने जलाया; रिश्वत मामले में लोकायुक्त को थी तलाश
Youth burnt alive in Ujjain, policemen accused of burning, Latest News and Updates, Madhya Pradesh Hindi News: उज्जैन में शनिवार रात बीच सड़क युवक जलता रहा। कुछ लोगों ने आगे आकर आग को बुझाया और उसे अस्पताल लेकर पहुंचे। घटना कोयला फाटक इलाके में आगर रोड के गाड़ी अड्डा चौराहे की है। गंभीर रूप से झुलसा युवक चिल्ला रहा था- मुझे
उज्जैन में शनिवार रात बीच सड़क एक युवक जलती हालत में चिल्लाता हुआ मिला। गंभीर रूप से झुलसा युवक चिल्ला रहा था- मुझे अस्पताल ले चलो.. मुझे पुलिसवालों ने आग लगा दी है। उसकी हालत देख कुछ लोगों ने आग को बुझाया और उसे अस्पताल लेकर पहुंचे। रविवार सुबह इंदौर में इलाज के दौरान उसने दम तोड़ दिया। घटना कोयला फाटक इलाके में आगर रोड के गाड़ी अड्डा चौराहे की है। घटना के VIDEO भी सामने आए हैं। इसमें वह उसे जलाने का जिक्र भी कर रहा है। उधर, पुलिस का दावा है कि युवक ने खुद ही आग लगाई थी।
युवक की पहचान गांधीनगर निवासी आसिफ पेंटर के रूप में हुई। पुलिस के मुताबिक दो दिन पहले लोकायुक्त ने चिमनगंज थाने के कॉन्स्टेबल रवि कुशवाह को रिश्वत लेते हुए ट्रैप किया था, यह युवक उसी का साथी था। आसिफ, आरोपी कॉन्स्टेबल के एजेंट के रूप में काम करता था। लोकायुक्त को इसकी तलाश थी।
आसिफ को थमा दी थी रिश्वत की रकम
दो दिन पहले कॉन्स्टेबल रवि को क्रिकेट के सटोरिए पर दबाव बनाकर रिश्वत लेते पकड़ा गया था, लेकिन तब उसने लोकायुक्त की टीम को आते देख दौड़ लगा दी थी। रिश्वत की रकम 25 हजार रुपए एजेंट को थमा दी थी। इसी दौरान लोकायुक्त ने पता लगा लिया था कि एजेंट का नाम आसिफ पेंटर है। रवि के हाथों में रंग लगा था, लिहाजा उसके खिलाफ केस दर्ज कर लिया गया था।
आसिफ ने की थी दो शादियां, छोटी बेटी 6 महीने की
मृतक के ममेरे भाई सगीर ने बताया, आसिफ ने दो शादियां की थीं। पहली पत्नी को वह छोड़ चुका था। दूसरी पत्नी उसके साथ रहती थी। इससे उसके तीन बच्चे (12 साल की सना, 2 साल का कतब और 6 महीने की बेटी हमजा) हैं। आसिफ पुलिस थाने में पेंटिंग और दलाली का काम करता था। इसी कारण उसके पुलिसकर्मियों से अच्छे संबंध थे। आरक्षक रवि कुशवाह के केस में पुलिस को शक था कि रिश्वत के 25 हजार रुपए रवि ने आसिफ को दे दिए थे, तभी से लोकायुक्त पुलिस आसिफ को खोज रही थी। पूछताछ के लिए आसिफ के घर भी पहुंची थी, लेकिन वह घर पर नहीं मिला था।
खबर आगे पढ़ने से पहले इस पोल पर अपना सुझाव दे सकते हैं...
घटना के डेढ़ घंटे बाद पहुंची पुलिस
रिश्वत की घटना के दो दिन बाद जब उसका झुलसी हुई अवस्था में व पुलिस पर उसे जलाने का आरोप लगाते हुए VIDEO वायरल हुआ तो पुलिस महकमे में हड़कंप मच गया। घंटों तक पुलिस मौके पर पहुंचने से बचती रही। आसपास के व्यापारियों ने कपड़े और पानी डालकर आग बुझाई। इसके बाद उसे जिला अस्पताल पहुंचाया। घटना के डेढ़ घंटे बाद पुलिस पहुंची। सूचना मिलने पर एसपी सचिन शर्मा घटनास्थल पर जांच करने पहुंचे तो कुछ देर बाद एडीशनल एसपी अभिषेक आनंद भी पहुंच गए। फिर यहां चिमनगंज और कोतवाली थाने के अधिकारी भी पहुंचे और संयुक्त रूप से जांच में जुट गए। इधर, आसिफ की हालत गंभीर होने पर उसे इंदौर रेफर कर दिया गया। इंदौर में इलाज के दौरान आज सुबह उसकी मौत हो गई।
पुलिस बोली- लोकायुक्त ने हमें कार्रवाई की सूचना नहीं दी
प्रत्यक्षदर्शियों ने बताया कि युवक को बचाने के बाद उसे अस्पताल भिजवाने में मदद की। पुलिस को भी सूचना दे दी थी, लेकिन न तो चिमनगंज थाने की पुलिस पहुंची और न ही कोतवाली थाने की पुलिस आई। लोकायुक्त DSP सुनील तलान ने बताया कि दो दिन पहले चिमनगंज थाने के कॉन्स्टेबल रवि कुशवाह को ट्रैप किया था। लोकायुक्त को पता चला था कि रवि ने रकम आसिफ को दी थी। दो दिन से लोकायुक्त की टीम उसे तलाश रही थी। चिमनगंज थाना प्रभारी जितेंद्र भास्कर का कहना है कि पेंटर के बारे में लोकायुक्त की तरफ से हमें लिखित में कोई सूचना नहीं दी गई कि वह क्या कार्रवाई कर रहे हैं। सिर्फ कॉन्स्टेबल के ट्रैप होने का ही हमें पता है।
मामला गंभीर, सख्त कार्रवाई करेंगे
एडीशनल एसपी अभिषेक आनंद ने बताया, घटना गंभीर है। जांच कर वस्तुस्थिति पता लगा रहे हैं। जिसकी भी लापरवाही सामने आएगी, उसके खिलाफ सख्त कार्रवाई करेंगे। पता लगा रहे हैं कि घटना हुई कैसे हुई। युवक ने खुद को जलाया है या किसी अन्य ने उसे जलाया था?